Die 1948-verkiesingsoorwinning van die destydse Herenigde Nasionale Party het teen alle Britse berekenings plaasgevind. Waar stellig verwag was dat genl. Smuts die verkiesing sou wen en Suid-Afrika 'n Engelse land sou hou, het 'n volslae ommekeer geskied: 'n Afrikaner-regering het in beheer van die hele Suid-Afrika gekom.
In die lig van die verlede is dit byna seker dat die Britte se gebruik van die ANC-SAKP en die volksverraaier FW de Klerk, om die Afrikaners te onderwerp, met die hoop dat dit "onomkeerbaar" is, weer 'n misrekening sal wees.
Sy geskiedenis is 'n geskiedenis van prestasie bo die vermoë van die totaal van sy getalle, in die mees beproewende omstandighede. Hy het alle reg om trots te wees op wat hy vermag het en wat die geskiedenis van hom gemaak het.
In die besef van die Afrikanervolk se groot rol in Suid-Afrika se geskiedenis en die reg wat hy het om trots te staan teen enige ander groep in hierdie land, is die uitdaging tans om te toon dat hy nie berus in die onreg wat gepleeg word teen hom en sy land nie.
'n Gevoel van weerstand wat van hart tot hart oorgedra word en wat groei tot 'n aansteeklike gees van verset teen die onreg, wat die Afrikanervolk aan die hand van die veroweraars ly, is die oproep wat kom uit die dood van duisende wat moes sterf om die land 'n tuiste vir hul nageslag te maak.